贈張明德星士
作者：陸文圭
朝代：宋

paragraphs: 二曜五緯萬古懸，甘石之學今不傳。
術家能以天占人，聖人乃以人占天。
仁義禮智性所具，吉凶禍福命使然。
命天俵賦定不易，性我受用修則全。
經文二百有五字，明德乃在新民先。
君從何處講此學，直遡建洛窺先賢。
工夫潜深秋日靜，本真瑩靜霜月圓。
市聲初散簾欲下，龜筴未收客下馬。
一人妄計秩崇庳，一人猥算資高下。
縱橫二位布逆順，錯落五行分制化。
先生拊掌笑且答，二客相看面如赭。
徐言至善同一初，非愚不足智有餘。
萬物不齊氣雜揉，是心本明如太虛。
不須詹尹就决疑，客如不信問子輿。